b'\n_START_ARTICLE_\nMorris Fuller Benton\n_START_PARAGRAPH_\nMorris Fuller Benton (30. marraskuuta 1872 Milwaukee \xe2\x80\x93 30. kes\xc3\xa4kuuta 1948 Morristown) oli yhdysvaltalainen yksi kaikkien aikojen merkitt\xc3\xa4vimmist\xc3\xa4 kirjainmuotoilijoista. Morris Fuller Benton oli American Type Foundersin p\xc3\xa4\xc3\xa4suunnittelija vuosina 1900\xe2\x80\x931937._NEWLINE_Morris Fuller Benton kasvoi alalle jo nuorena, sill\xc3\xa4 h\xc3\xa4nen is\xc3\xa4ns\xc3\xa4 Linn Boyd Benton oli kirjanpainaja ja kirjakevalaja sek\xc3\xa4 kirjapainoalan mullistaneen valumatriisikoneen keksij\xc3\xa4. Valmistuttuaan insin\xc3\xb6\xc3\xb6riksi Benton alkoi ty\xc3\xb6skennell\xc3\xa4 yhdess\xc3\xa4 is\xc3\xa4ns\xc3\xa4 kanssa American Type Founders -kirjasinvalimossa. Morris Fuller Bentonista tuli Yhdysvaltain tuotteliain kirjainmuotoilija, sill\xc3\xa4 h\xc3\xa4n suunnitteli yli 180 kirjasintyyppi\xc3\xa4, joihin kuuluivat muun muassa Cloister Old Style, Franklin Gothic, Bulmer, Century Schoolbook, Hobo, Stymie ja Broadway._NEWLINE_Bentonilta on per\xc3\xa4sin ajatus jakaa kirjasintyypit perheisiin. Lis\xc3\xa4ksi h\xc3\xa4n suunnitteli useita suosittuja ajanmukaistettuja versioita klassisista kirjasintyypeist\xc3\xa4, kuten Bodonista ja Garamondista.'